謝富丞相招出仕二首
作者：邵雍
朝代：宋

paragraphs: 相招多謝不相遺，將謂胸中有所施。
若進豈能禁吏責，既閑安用更名爲。
願同巢許稱臣日，甘老唐虞比屋時。
滿眼清賢在朝列，病夫無以繫安危。
欲遂終焉老閑計，未知天意果如何。
幾重軒冕酬身貴，得似雲山到眼多。
好景未嘗無興詠，壯心都已入消磨。
鵷鴻自有江湖樂，安用區區設網羅。